PRIEŠGAISRINĖS APSAUGOS IR GELBĖJIMO DEPARTAMENTO PRIE VIDAUS REIKALŲ MINISTERIJOS DIREKTORIAUS

Į S A K Y M A S

DĖL SAUGOMŲ VALSTYBĖS REZERVO CIVILINĖS SAUGOS PRIEMONIŲ ATSARGŲ KOKYBĖS, SAUGUMO IR PANAUDOJIMO GALIMYBIŲ REIKALAVIMŲ APRAŠO PATVIRTINIMO

2012 m. gruodžio 21 d. Nr. 1-389

Vilnius

Vadovaudamasis Lietuvos Respublikos valstybės rezervo įstatymo (Žin., 2000, Nr. 78-2359; 2012, Nr. 69-3530) 8 straipsnio 2 dalimi, 10 straipsniu, 17 straipsnio 1 dalies 9 ir 10 punktais, 18 straipsnio 1 dalies 3, 4 ir 5 punktais ir Lietuvos Respublikos Vyriausybės 2012 m. lapkričio 28 d. nutarimo Nr. 1418 „Dėl Lietuvos Respublikos Vyriausybės 2001 m. vasario 22 d. nutarimo Nr. 200 „Dėl įgaliojimų suteikimo įgyvendinant Lietuvos Respublikos valstybės rezervo įstatymą“ pakeitimo (Žin., 2012, Nr. 139-7119) 2, 2.2, 2.2.1 ir 2.2.2 punktais:

1. T v i r t i n u Saugomų valstybės rezervo civilinės saugos priemonių atsargų kokybės, saugumo ir panaudojimo galimybių reikalavimų aprašą (pridedama).

2. P r i p a ž į s t u netekusiais galios:

2.1. Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2008 m. sausio 30 d. įsakymą Nr. 1-30 „Dėl Valstybės rezervo civilinės saugos priemonių atsargų saugojimo tvarkos aprašo patvirtinimo“ (Žin., 2008, Nr. 18-667);

2.2. Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2011 m. kovo 2 d. įsakymą Nr. 1-81 „Dėl Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2008 m. sausio 30 d. įsakymo Nr. 1-30 „Dėl Valstybės rezervo civilinės saugos priemonių atsargų saugojimo tvarkos aprašo patvirtinimo“ pakeitimo“ (Žin., 2011, Nr. 30-1428).

3. Šis įsakymas įsigalioja 2013 m. sausio 1 dieną.

Direktorius

vidaus tarnybos generolas	Remigijus Baniulis

PATVIRTINTA

Priešgaisrinės apsaugos ir gelbėjimo

departamento prie

Vidaus reikalų ministerijos direktoriaus

2012 m. gruodžio 21 d. įsakymu Nr. 1-389

SAUGOMŲ VALSTYBĖS REZERVO CIVILINĖS SAUGOS PRIEMONIŲ ATSARGŲ KOKYBĖS, SAUGUMO IR PANAUDOJIMO GALIMYBIŲ REIKALAVIMŲ APRAŠAS

I. BENDROSIOS NUOSTATOS

1. Saugomų valstybės rezervo civilinės saugos priemonių atsargų kokybės, saugumo ir panaudojimo galimybių reikalavimų aprašas (toliau – Aprašas) nustato pagrindinius saugomų valstybės rezervo civilinės saugos priemonių atsargų (toliau – Atsargos) kokybės išlaikymo, saugumo saugojimo vietose ir panaudojimo galimybių reikalavimus.

2. Atsargų atsakingieji saugotojai ir Atsargų saugojimo vietos parenkamos vadovaujantis Valstybės rezervo materialinių išteklių atsargų atsakingųjų saugotojų ir valstybės rezervo materialinių išteklių atsargų saugojimo vietos parinkimo tvarkos aprašu, patvirtintu Lietuvos Respublikos Vyriausybės 2012 m. lapkričio 28 d. nutarimu Nr. 1418 (Žin., 2012, Nr. 139-7119).

3. Atsargų tvarkytojas turi teisę perduoti Atsargų atsakingajam saugotojui Atsargas, jeigu pastatas, kuriame įrengtas Atsargų sandėlis, atitinka jo naudojimo paskirčiai nustatytus teisės aktų reikalavimus.

4. Valstybės ar savivaldybių institucija, įstaiga ar įmonė gali pradėti vykdyti Lietuvos Respublikos valstybės rezervo įstatymo (toliau – Valstybės rezervo įstatymas) (Žin., 2000, Nr. 78-2359; 2012, Nr. 69-3530) 18 straipsnyje nustatytas Atsargų atsakingojo saugotojo funkcijas ir gauti biudžeto lėšų šioms funkcijoms atlikti tik sudariusi su Atsargų tvarkytoju pasaugos sutartį.

5. Šiame Apraše vartojamos sąvokos apibrėžtos Valstybės rezervo įstatyme, Lietuvos Respublikos statybos įstatyme (Žin., 1996, Nr. 32-788; 2001, Nr. 101-3597), Lietuvos Respublikos transporto veiklos pagrindų įstatyme (1991, Nr. 30-804; 2002, Nr. 29-1034), Lietuvos Respublikos metrologijos įstatyme (Žin., 1996, Nr. 74-1768; 2006, Nr. 77-2966) ir kituose teisės aktuose.

II. ATSARGŲ KOKYBĖS REIKALAVIMAI

6. Atsargos turi atitikti Lietuvos Respublikoje nustatytus saugos ir nekenksmingumo sveikatai bei aplinkai reikalavimus arba analogiškų rinkoje esančių materialinių išteklių kokybės standartus ar techninį lygį ir turi būti saugomos pagal gamintojų instrukcijas ir rekomendacijas.

7. Atsargų atsakingasis saugotojas yra atsakingas už Atsargų tinkamą saugojimą, tinkamos kokybės išlaikymą. Jeigu Atsargų saugojimo metu nustatoma gamybos trūkumų arba Atsargos neatitinka nustatytų saugos, nekenksmingumo sveikatai ir aplinkai bei kokybės reikalavimų ir netinka ilgalaikiam saugojimui, Atsargų atsakingasis saugotojas surašo Atsargų pripažinimo netinkamomis naudoti pagal paskirtį aktą (toliau – aktas) (7 priedas). Atsargų atsakingasis saugotojas aktų kopijas per 10 darbo dienų nuo akto surašymo dienos pateikia Atsargų tvarkytojui. Gavęs aktą, Atsargų tvarkytojas per 10 darbo dienų nuo akto gavimo dienos imasi veiksmų, nurodytų Valstybės rezervo įstatymo 9 straipsnio 2 dalyje. Atsargų atnaujinimą Atsargų tvarkytojas vykdo vadovaudamasis Valstybės rezervo įstatymo 11 straipsniu. Nepavykus atnaujinti Atsargos nurašomos vadovaujantis Valstybės rezervo įstatymo 12 straipsniu ir Valstybės rezervo materialinių išteklių atsargų atnaujinimo ir nurašymo tvarkos aprašo, patvirtinto Lietuvos Respublikos Vyriausybės 2012 m. lapkričio 28 d. nutarimu Nr. 1418 (Žin., 2012, Nr. 139-7119), tvarka.

8. Atsargų kokybę, tinkamumą naudoti ir jų neatitiktį pasikeitusiems Lietuvos Respublikoje nustatytiems saugos ir nekenksmingumo sveikatai bei aplinkai reikalavimams arba analogiškų rinkoje esančių materialinių išteklių kokybės standartams ar techniniam lygiui Atsargų atsakingasis saugotojas tikrina Aprašo 6 priede nustatytu periodiškumu.

9. Atsargų saugojimo reikalavimai ir jų tinkamumo naudoti terminai nustatyti Aprašo 5 priede.

10. Atsargų tinkamos kokybės išlaikymo reikalavimai, darbinės būklės tikrinimo, patikros ir bandymų periodiškumas, vykdytojai ir rezultatų tikrinimo įforminimas nustatyti Aprašo 6 priede.

11. Atsargų techniniai motorinių transporto priemonių ir jų priekabų reikalavimai patvirtinti Valstybinės kelių transporto inspekcijos prie Susisiekimo ministerijos viršininko 2008 m. liepos 29 d. įsakymu Nr. 2B-290 (Žin., 2008, Nr. 88-3550).

12. Atsargų transporto priemonių, mašinų ir specialiosios įrangos techninės priežiūros ir jos įforminimo tvarka nustatyta Valstybės rezervo civilinės saugos priemonių atsargų techninės priežiūros instrukcijoje (toliau – instrukcija), patvirtintoje Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2008 m. gegužės 22 d. įsakymu Nr. 1-158 (Žin., 2008, Nr. 62-2367).

13. Teisinei metrologijai priskirtoms matavimo priemonėms, saugomoms valstybės rezerve, metrologiniai reikalavimai nustatyti Valstybinės metrologijos tarnybos direktoriaus 2012 m. birželio 25 d. įsakymu Nr. V-599 „Dėl Teisinei metrologijai priskirtų matavimo priemonių grupių sąrašo ir laiko intervalų tarp patikrų patvirtinimo“ (Žin., 2012, Nr. 84-4449).

14. Atsargų atsakingasis saugotojas kiekvienais metais parengia pasiūlymus dėl Atsargų techninės priežiūros, remonto, darbinės būklės tikrinimo, patikros ir bandymų ir iki einamųjų metų gruodžio 1 d. juos pateikia Atsargų tvarkytojui. Pasiūlymuose turi būti nurodyta: Atsargų pavadinimas, jų nomenklatūriniai numeriai, kiekis, planuojama Atsargų techninės priežiūros, remonto, darbinės būklės tikrinimo, patikros ir bandymų data pagal ketvirčius ir vykdytojai.

15. Atsargų tvarkytojas iš Atsargų atsakingųjų saugotojų gautus duomenis sutikrina su Atsargų apskaitos duomenimis ir parengia Atsargų techninės priežiūros, remonto, darbinės būklės tikrinimo, patikros ir bandymų grafiką (toliau – grafikas), kurio išrašą iki einamųjų metų gruodžio 30 d. pateikia kiekvienam Atsargų atsakingajam saugotojui.

16. Atsargų atsakingasis saugotojas, vadovaudamasis Atsargų gamintojų instrukcijomis bei rekomendacijomis ir Valstybės rezervo civilinės saugos priemonių atsargų techninės priežiūros instrukcija, grafike nustatytu periodiškumu atlieka transporto priemonių, mašinų ir specialiosios įrangos, saugomos valstybės rezerve, techninę priežiūrą, remontą, darbinės būklės tikrinimą, patikrą ir bandymus. Transporto priemonių, mašinų ir specialiosios įrangos techninę priežiūrą, remontą ir darbinės būklės tikrinimą atlieka Atsargų atsakingojo saugotojo paskirtas darbuotojas, turintis techninę kvalifikaciją, susipažinęs su transporto priemonių, mašinų ir specialiosios įrangos gamintojo instrukcijomis, rekomendacijomis ir darbų saugos taisyklėmis. Atsargų matavimo priemonių, specialiosios įrangos patikrą ir bandymus Atsargų atsakingasis saugotojas organizuoja akredituotuose metrologijos centruose, laboratorijose, įmonėse ar paskirtose įstaigose. Transporto priemonių, mašinų ir specialiosios įrangos, turinčios galiojančią gamintojo garantiją, papildomi techninės priežiūros darbai turi būti suderinti su gamintoju ar jo įgaliotu atstovu.

17. Atsargų techninės priežiūros darbai įforminami raštu, t. y. užpildomas instrukcijos nustatytas techninės priežiūros aktas. Aktas turi būti užpildytas aiškiai, įrašai turi būti įskaitomi ir turėti informacinę vertę. Apie atsiradusį gedimą, kuriam pašalinti reikia papildomų lėšų arba kurio techninės priežiūros metu pašalinti neįmanoma, būtina per 5 darbo dienas raštu pranešti Atsargų tvarkytojui.

18. Atsargų transporto priemonių ir technikos su vidaus degimo varikliu techninė priežiūra ir remontas baigiama tik tada, kai pašalinti visi trūkumai, gedimai ir užpildytas techninės priežiūros aktas. Visi dokumentai, susiję su techninės priežiūros ir remonto atlikimu, segami į atskirą bylą (segtuvą).

III. ATSARGŲ SAUGUMO REIKALAVIMAI

19. Atsargos saugomos vadovaujantis Valstybės rezervo įstatymo 10 straipsniu. Jos turi būti laikomos Atsargų atsakingųjų saugotojų sandėliuose, kurių techniniai duomenys atitinka nustatytus reikalavimus, ir Atsargų tvarkytojo ir Atsargų atsakingojo saugotojo pasaugos sutartyje nustatyta Atsargų saugojimo tvarka. Atsargų saugojimo reikalavimai, būdai ir sąlygos nustatyti Aprašo 5 priede.

20. Atsargų saugojimo vietas būtina parinkti atsižvelgiant į kriterijus, nustatytus Valstybės rezervo materialinių išteklių atsargų atsakingųjų saugotojų ir valstybės rezervo materialinių išteklių atsargų saugojimo vietos parinkimo tvarkos apraše, patvirtintame Lietuvos Respublikos Vyriausybės 2012 m. lapkričio 28 d. nutarimu Nr. 1418 (Žin., 2012, Nr. 139-7119).

21. Atsargų sandėliai ir jų teritorija turi būti aptverti arba taip įrengti, kad į juos negalėtų patekti pašaliniai asmenys, ir saugomi visą parą. Atsargų sandėlyje turi būti įrengta vaizdo stebėjimo sistema, apsaugos nuo nesankcionuoto patekimo į patalpas signalizacija ir priešgaisrinė signalizacija. Atsargų sandėlio teritorijos ir patalpų stebėjimo sistema, priešgaisrinės ir apsauginės įsilaužimo signalizacijos vietinio stebėjimo pultas montuojamas departamentui pavaldžių įstaigų budėtojų patalpose ir savivaldybių administracijų budėtojų (sargų) patalpose. Apsauginė įsilaužimo signalizacija turi turėti garso ir šviesos signalizatorius.

22. Atsargų sandėlių reikalavimai:

22.1. langai, vartai ar durys turi būti apsaugoti nuo nesankcionuoto patekimo į patalpas;

22.2. sandėliai ar jų patalpos gali būti šildomi ir nešildomi;

22.3. vartai (durys) turi būti rakinami tiktai iš išorės ir atsidaryti taip, kad pro juos laisvai įvažiuotų transporto priemonės, saugomoms Atsargoms krauti, tvarkyti ir prižiūrėti;

22.4. grindų konstrukcija turi būti atspari ilgalaikėms apkrovoms ir išlaikyti saugomų transporto priemonių, mašinų ir specialiosios įrangos svorį;

22.5. langai turi būti nepermatomi, ant jų turi būti įrengtos apsauginės metalinės grotelės.

23. Atsargos saugomos atskirai nuo kito Atsargų atsakingojo saugotojo materialiojo turto. Jei tokios galimybės nėra, jas leistina saugoti patalpoje, atitvertoje nuo kito Atsargų atsakingojo saugotojo materialiojo turto taip, kad pašaliniai asmenys nepatektų į Atsargų saugojimo vietą.

24. Visoms Atsargoms nustatomas tinkamumo naudoti terminas, kurį, vadovaudamasis gamintojų rekomendacijomis, nustato Atsargų tvarkytojas (5 priedas).

25. Mažesnių gabaritų Atsargos saugomos sukrautos ant lentynų (stelažų). Tarpas tarp Atsargų viršaus ir sandėlio lubų turi būti ne mažesnis kaip 1 m. Specialiosios technikos (įrangos) Atsargos saugomos ant grindų pastatytuose padėkluose arba tiesiog ant grindų.

26. Atsargų sandėliuose lentynos (stelažai) numeruojamos iš eilės. Ant kiekvienos lentynoje (stelaže) laikomos Atsargų priemonės, matomoje vietoje turi būti pritvirtinta apskaitos kortelė, kuri tvirtinama užrašu į pravažiavimo (praeigos) pusę.

27. Kortelėje turi būti įrašytas Atsargų priemonės pavadinimas ir tipas, paskirtis, nomenklatūrinis numeris, specifikacija, kiekis, pagaminimo metai, tinkamumo naudoti terminas, nurašymo metai, šalis gamintoja, specifikacija, matmenys, svoris ir tūris.

28. Atsargos turi būti saugomos:

28.1. pagal jų nomenklatūrą. Kiekviena Atsargų nomenklatūra turi būti laikoma atskiroje lentynoje (stelaže) arba ant grindų;

28.2. pagal siuntas ir pagaminimo metus. Kiekviena tos pačios nomenklatūros ir pagaminimo metų siunta turi būti atskirta nuo kitos siuntos;

28.3. šildomose patalpose – Atsargos, kurių saugojimas šildomose patalpose numatytas gamintojų rekomendacijose.

29. Atsargų atsakingojo saugotojo administracinėse patalpose įrengiama sandėlininko darbo vieta, kurioje turi būti darbo stalas, metalinė spinta tarnybiniams dokumentams ir informacinei literatūrai laikyti, ryšio priemonės ir darbo įrankiai Atsargų darbinei būklei palaikyti.

30. Sandėlininko darbo dokumentai:

30.1. Atsargų sandėlio etatinių darbuotojų pareigybių aprašymai;

30.2. priešgaisrinės saugos instrukcija;

30.3. Atsargų apskaitos žurnalas (1 priedas);

30.4. Atsargų techninės priežiūros atlikimo ir darbinės būklės tikrinimų žurnalas (2 priedas);

30.5. oro temperatūros ir drėgmės registracijos žurnalas (3 priedas);

30.6. Atsargų saugojimo sąlygų ir kokybės išlaikymo tikrinimų žurnalas (4 priedas);

30.7. Atsargų saugojimo reikalavimai (5 priedas);

30.8. Atsargų tinkamos kokybės išlaikymo reikalavimai (6 priedas).

31. Patekimo į Atsargų sandėlį darbo, švenčių ir poilsio dienomis tvarką nustato Atsargų atsakingasis saugotojas.

32. Atsargų tvarkytojo įgalioti asmenys turi teisę bet kuriuo metu, pateikę tarnybinį pažymėjimą ir įgaliojimą, o asmenys, tiesiogiai vykdantys Atsargų tvarkytojo funkcijas, pagal Atsargų atsakingojo saugotojo iš anksto sudarytą tokių asmenų sąrašą, įeiti į Atsargų atsakingojo saugotojo sandėlį ir patikrinti Atsargų saugojimo sąlygas ir darbinę būklę, gauti iš Atsargų atsakingojo saugotojo informaciją bei dokumentų nuorašus, reikalingus Atsargų kiekiui bei kokybei patikrinti, atlikti arba pareikalauti, kad kitos kompetentingos institucijos atliktų kontrolinius matavimus, Atsargų inventorizaciją ir kitą tikrinimą.

IV. ATSARGŲ PANAUDOJIMO GALIMYBIŲ REIKALAVIMAI

33. Atsargos gali būti naudojamos Valstybės rezervo įstatymo 2 straipsnio 1 dalyje ir 13 straipsnio 1 dalies 1–3 punktuose, 4 ir 7 dalyje nustatytais atvejais.

34. Atsargų atsakingasis saugotojas privalo užtikrinti Atsargų išdavimą iš sandėlių Atsargų tvarkytojo įsakyme dėl Atsargų panaudojimo ar išdavimo nurodytai valstybės ar savivaldybių institucijai, įstaigai ar įmonei bet kuriuo paros metu, taip pat švenčių ir poilsio dienomis.

35. Atsargų išdavimą iš Atsargų sandėlių ir perdavimą Atsargų gavėjui arba Atsargų vežėjui organizuoja Atsargų tvarkytojo įsakyme nurodytas Atsargų atsakingasis saugotojas.

36. Atsargas leidžiama perduoti tik Atsargų tvarkytojo įsakyme dėl Atsargų panaudojimo ar išdavimo nurodytam Atsargų gavėjui arba Atsargų vežėjui Valstybės rezervo civilinės saugos priemonių atsargų perdavimo, priėmimo ir gabenimo į panaudojimo vietą tvarkos aprašo, patvirtinto Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2012 m. lapkričio 29 d. įsakymu Nr. 1-365 (Žin., 2012, Nr. 140-7226), tvarka. Perduodamos Atsargos turi būti tinkamos darbinės būklės ir atitikti Lietuvos Respublikoje įteisintus saugos ir nekenksmingumo sveikatai bei aplinkai reikalavimus.

V. BAIGIAMOSIOS NUOSTATOS

37. Atsargų technikos eksploatavimo tvarka, darbo apskaita, eksploatacinių skysčių (alyvos, aušinimo, hidraulinių skysčių ir kt.) nurašymas, degalų sąnaudų normų nustatymas techninės priežiūros atlikimo ir darbinės būklės tikrinimo metu, reglamentuota Valstybinės priešgaisrinės gelbėjimo tarnybos technikos eksploatavimo nuostatuose, patvirtintuose Priešgaisrinės apsaugos ir gelbėjimo departamento prie Vidaus reikalų ministerijos departamento direktoriaus 2010 m. birželio 4 d. įsakymu Nr. 1-175.

38. Atsargų atsakingajam saugotojui lėšos Atsargų kokybės, saugumo ir panaudojimo galimybių reikalavimams įgyvendinti skiriamos iš Lietuvos Respublikos valstybės biudžeto Lietuvos Respublikos įstatymų ir kitų teisės aktų nustatyta tvarka.

_________________

Saugomų valstybės rezervo civilinės saugos priemonių

atsargų kokybės, saugumo ir panaudojimo galimybių

reikalavimų aprašo

1 priedas

(Valstybės rezervo civilinės saugos priemonių atsargų apskaitos žurnalo forma)

_________________________________

(įstaigos pavadinimas)

VALSTYBĖS REZERVO CIVILINĖS SAUGOS PRIEMONIŲ ATSARGŲ APSKAITOS ŽURNALAS

Eil. Nr.	Atsargų pavadinimas	Tipas, markė	Matavimo vienetas	Kiekis	Pagaminimo metai	Nomenklatūrinis numeris	Tinkamumo naudoti terminas, metai	Nurašymo metai	Vieneto kaina, Lt	Bendra suma, Lt	Saugojimo vietos adresas	Pastabos

_________________

Saugomų valstybės rezervo civilinės saugos priemonių

atsargų kokybės, saugumo ir panaudojimo galimybių

reikalavimų aprašo

2 priedas

(Valstybės rezervo civilinės saugos priemonių atsargų techninės priežiūros atlikimo ir darbinės būklės tikrinimų žurnalo forma)

________________________________________

(įstaigos pavadinimas)

VALSTYBĖS REZERVO CIVILINĖS SAUGOS PRIEMONIŲ ATSARGŲ TECHNINĖS PRIEŽIŪROS ATLIKIMO, REMONTO IR DARBINĖS BŪKLĖS TIKRINIMŲ ŽURNALAS

Eil. Nr.	Atsargų pavadinimas	Nomenklatūrinis Nr.	Kiekis, vienetai	Atsargų techninės priežiūros atlikimo, remonto ir darbinės būklės tikrinimų būdas (kalibravimas, patikra, bandymai, ir kt.)	Atlikimo data	Vykdytojas (įgaliota įstaiga)	Žyma apie įvykdymą	Atsargų techninės priežiūros atlikimo, remonto ir darbinės būklės tikrinimų rezultato išvada	Pastabos

_________________

Saugomų valstybės rezervo civilinės saugos priemonių

atsargų kokybės, saugumo ir panaudojimo galimybių

reikalavimų aprašo

3 priedas

(Oro temperatūros ir drėgmės registracijos žurnalo forma)

________________________________________

(įstaigos pavadinimas)

ORO TEMPERATŪROS IR DRĖGMĖS REGISTRACIJOS ŽURNALAS

Data, laikas, h	Oro temperatūra, C	Santykinė oro drėgmė, proc.	Matavimus atliko	Pastabos

vardas ir pavardė	parašas

_________________

Saugomų valstybės rezervo civilinės saugos priemonių atsargų kokybės, saugumo ir panaudojimo galimybių reikalavimų aprašo

4 priedas

(Valstybės rezervo civilinės saugos priemonių atsargų saugojimo sąlygų ir kokybės išlaikymo tikrinimų žurnalo forma)

________________________________________

(įstaigos pavadinimas)

VALSTYBĖS REZERVO CIVILINĖS SAUGOS PRIEMONIŲ ATSARGŲ SAUGOJIMO SĄLYGŲ IR KOKYBĖS IŠLAIKYMO TIKRINIMŲ ŽURNALAS

Data	Tikrintojas	Tikrinimo metu nustatyti teisės aktų pažeidimai	Pažeidimo pašalinimo terminai	Žyma apie pažeidimo pašalinimą	Pastabos

pareigos, vardas ir pavardė	parašas

_________________

Saugomų valstybės rezervo civilinės saugos priemonių

atsargų kokybės, saugumo ir panaudojimo galimybių

reikalavimų aprašo

5 priedas

VALSTYBĖS REZERVO CIVILINĖS SAUGOS PRIEMONIŲ ATSARGŲ SAUGOJIMO REIKALAVIMAI

Eil. Nr.	Atsargų pavadinimas	Atsargų saugojimo reikalavimai	Atsargų tinkamumo naudoti terminas, metais

saugojimo būdas	saugojimo sąlygos

temperatūra, °C	santykinė oro drėgmė, procentais

šildomose patalpose	nešildomose patalpose

1.	Individualiosios apsaugos priemonės:	nuo –30 iki +40	40–55, ne didesnė kaip 70
1.1.	kvėpavimo organų individualiosios apsaugos priemonės;	sausose nešildomose patalpose, gamintojo pakuotėje, lentynose (stelažuose), iki 7–8 dėžių aukščio, dangčiais į viršų arba rietuvėmis pagal tipus, pagaminimo metus ir siuntas;

10
1.2.	odos individualiosios apsaugos priemonės;	sausose nešildomose patalpose, pakabintos pagal paskirtį, tipus ir pagaminimo metus;

10
1.3.	galvos individualiosios apsaugos priemonės;	sausose nešildomose patalpose, gamintojo pakuotėje, lentynose (stelažuose), pagal tipus ir pagaminimo metus;

20
1.4.	akių individualiosios apsaugos priemonės;	sausose nešildomose patalpose, gamintojo pakuotėje, lentynose (stelažuose), pagal tipus ir pagaminimo metus;

15
1.5.	apsauginė avalynė;	sausose nešildomose patalpose, lentynose (stelažuose), pagal tipus ir pagaminimo metus;

15
1.6.	rankų apsaugos priemonės;	sausose nešildomose patalpose, gamintojo pakuotėje, lentynose (stelažuose), pagal tipus ir pagaminimo metus;

15
1.7.	gelbėjimo ant vandens priemonės (gelbėjimo liemenės).	sausose nešildomose patalpose, gamintojo pakuotėje, lentynose (stelažuose), pagal tipus ir pagaminimo metus.

15
2.	Jonizuojančiosios spinduliuotės matavimo priemonės.	sausose šildomose patalpose, vakuumuotuose polietileniniuose maišuose, lentynose (stelažuose), pagal tipus ir kalibravimo (patikros) datas.	nuo +5 iki +40	40–55	20
3.	Cheminės žvalgybos prietaisai.	sausose šildomose patalpose, gamintojo pakuotėje, lentynose (stelažuose), pagal tipus.	nuo +5 iki +20	40–55	20
4.	Siuviniai:	sausose nešildomose patalpose, gamintojo pakuotėje, lentynose (stelažuose), pagal paskirtį, tipus ir pagaminimo metus.	nuo –30 iki +40	40–55
4.1.	palapinės (pastatomos, pripučiamos);

20
4.2.	lavonmaišiai;

20
4.3.	miegmaišiai;

20
4.4.	maišai smėliui.

20
5.	Metalo gaminiai (plieninis lynas).	sausose nešildomose patalpose, gamintojo pakuotėje, lentynose (stelažuose), pagal paskirtį, tipus ir pagaminimo metus.	nuo –30 iki +40	40–55	25
6.	Virtuvės reikmenys (maisto termosai, geriamojo vandens bakeliai, puodeliai ir kt.).

25
7.	Autonominiai biotualetai.

25
8.	Cheminis preparatas autonominiams biotualetams.

5
9.	Nešiojamieji įspėjamieji ženklai.

25
10.	Gelbėjimo virvės su plunksnakabliais.

8
11.	Krosnelės palapinėms šildyti (elektriniai šildytuvai).

25
12.	Valtys (guminės).	sausose nešildomose patalpose, pripūstos iki darbinio slėgio, ant padėklų, pagal tipus ir pagaminimo metus.	nuo –30 iki +40	40–55	10
13.	Apkasų vežiojamieji transporto įrankiai (kastuvai, kirviai, laužtuvai, kirtikliai ir kt.).	lentynose (stelažuose), pagal tipus.	nuo –30 iki +40	40–55	25
14.	Transporto priemonės, speciali įranga:	nuo –30 iki +40	40–50
14.1.	konteineriniai automobiliai;	sausose nešildomose patalpose, pakelti ant atramų, padėtų po automobilio rėmu;

20
14.2.	kilnojamosios elektros stotys;	sausose nešildomose patalpose, pakeltos ant atramų, padėtų po generatoriaus rėmu, pagal tipus;

25
14.3.	nešvaraus vandens siurbliai;	sausose nešildomose patalpose, lentynose (stelažuose), pagal tipus ir pagaminimo metus;

20
14.4.	mobiliosios vandens tiekimo sistemos;	sausose nešildomose patalpose, gamintojo pakuotėje, lentynose (stelažuose), pagal tipus;

20
14.5.	valčių varikliai;	sausose nešildomose patalpose, gamintojo pakuotėje, lentynose (stelažuose), pagal tipus;

nuo –30 iki +40

20
14.6.	įrenginys smėliui į maišus pilti;	sausose nešildomose patalpose, pakeltas ant atramų, padėtų po įrenginio rėmu;

25
14.7.	specializuota įranga darbui griuvėsiuose;	sausose nešildomose patalpose, gamintojo pakuotėje, lentynose (stelažuose), pagal paskirtį ir pagaminimo metus;

20
14.8.	specializuota cheminių incidentų likvidavimo įranga;	sausose nešildomose patalpose, gamintojo pakuotėje, lentynose (stelažuose), pagal paskirtį ir pagaminimo metus;

20
14.9.	putokšlis.	sausose nešildomose patalpose, gamintojo pakuotėje, pakeltas ant padėklų.

nuo –15 iki +40

15
15.	Ryšių sistemos aparatūra.	sausose šildomose patalpose, gamintojo pakuotėje, lentynose (stelažuose), pagal paskirtį, tipus ir pagaminimo metus.	nuo +5 iki +20	40–50	15

_________________

Saugomų valstybės rezervo civilinės saugos

priemonių atsargų kokybės, saugumo ir panaudojimo

galimybių reikalavimų aprašo

6 priedas

VALSTYBĖS REZERVO CIVILINĖS SAUGOS PRIEMONIŲ ATSARGŲ TINKAMOS KOKYBĖS IŠLAIKYMO REIKALAVIMAI

Eil. Nr.	Atsargų pavadinimas	Atsargų tinkamos kokybės išlaikymo reikalavimai

regimoji kontrolė	darbinės būklės tikrinimas	laboratoriniai bandymai, kalibravimas (patikra)

vykdytojas	periodiškumas	vykdytojas	periodiškumas	rezultatų įforminimas	vykdytojas	periodiškumas	kiekis	rezultatų įforminimas
1.	Individualiosios apsaugos priemonės	Atsargų atsakingasis saugotojas	materialiai atsakingas asmuo – kas savaitę, įgaliotas specialistas – kas mėnesį	Atsargų atsakingojo saugotojo įgaliotas specialistas	pagal gamintojo rekomendacijas, ne rečiau kaip kartą per 3 mėnesius	darbinės būklės patikrinimo aktas. Atliktų darbų aprašymas valstybės rezervo civilinės saugos priemonių atsargų techninės p-priežiūros atlikimo ir darbinės būklės tikrinimų žurnale	Specialioji priešgaisrinė gelbėjimo valdyba	likus pusei metų iki saugojimo termino pabaigos	atsitiktinai pasirinkus 5 vienetus iš kiekvienos siuntos	pažyma dėl apsaugos priemonių patikrinimo

Jonizuojančiosios spinduliuotės matavimo priemonės

Metrologijos centras, akredituotos laboratorijos	atlikus konservavimą kas 5 metai	100 procentų	kalibravimo (patikros) liudijimas
2.	Cheminės žvalgybos prietaisai, siuviniai, metalo produkcija, inventorius, įrankiai, specialioji įranga, ryšių sistemos aparatūra	Atsargų atsakingasis saugotojas	materialiai atsakingas asmuo – kas savaitę, įgaliotas specialistas – kas mėnesį	Atsargų atsakingojo saugotojo įgaliotas specialistas	pagal gamintojo rekomendacijas, ne rečiau kaip kartą per 3 mėnesius	darbinės būklės patikrinimo aktas. Atliktų darbų aprašymas valstybės rezervo civilinės saugos priemonių atsargų techninės priežiūros atlikimo ir darbinės būklės tikrinimų žurnale

_________________

Saugomų valstybės rezervo civilinės saugos

priemonių atsargų kokybės, saugumo ir

panaudojimo galimybių reikalavimų aprašo

7 priedas

(Valstybės rezervo civilinės saugos priemonių atsargų pripažinimo netinkamomis naudoti pagal paskirtį akto forma)

________________________________________

(įstaigos pavadinimas)

VALSTYBĖS rezervo CIVILINĖS SAUGOS PRIEMONIŲ atsargų pripažinimo netinkamomis naudoti pagal paskirtį AKTAS

________________ Nr. ________

(data)

_____________________________

(sudarymo vieta)

Komisija, sudaryta

(institucijos, įstaigos, sudariusios komisiją, įsakymo pavadinimas, data ir Nr.)

iš	,

(komisijos pirmininko pareigos, vardas, pavardė)

narių	,

(komisijos narių pareigos, vardas, pavardė)

vadovaudamasi

(teisės akto, kurio pagrindu siūlo pripažinti netinkamomis naudoti pagal paskirtį Atsargas, pavadinimas, priėmimo data, Nr.)

siūlo pripažinti netinkamomis naudoti pagal paskirtį šias Atsargas:

Eil. Nr.	Atsargų pavadinimas	Matavimo vienetas	Kiekis	Pagaminimo data	Nomenklatūrinis Nr.	Vertė, Lt	Pastaba

Atsargų saugojimo (sandėliavimo) vieta	.

Nustatytas Atsargų tinkamumo naudoti terminas, ___________metų.

Komisijos išvada ir pasiūlymai institucijos, įmonės vadovui dėl pripažintų netinkamomis naudoti pagal paskirtį atsargų

_	.

Materialiai atsakingas asmuo
(parašas)	(vardas ir pavardė)

Komisijos pirmininkas
(parašas)	(vardas ir pavardė)

Nariai:
(parašas)	(vardas ir pavardė)
(parašas)	(vardas ir pavardė)

Su komisijos išvadomis sutinku (nesutinku).

(institucijos, įstaigos vadovo, vykdančio civilinės saugo priemonių atsargų atsakingojo saugotojo funkcijas

(parašas)	(vardas ir pavardė)

_________________